Okresná prokuratúra Michalovce 
Nám. Slobody 3, 071 01 Michalovce 1

Sp. zn. : Pv 494/13/8807	Michalovce, 7.1.2015
EEČ : 2-66-7-2015

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Michalovce
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Michalovce zo dňa 24.9.2013, spisová značka Pv 494/13/8807, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Dňa 01. 06. 2013 v čase okolo 00.45 h v bare Havana na ul. Hlavnej vo Veľkých Kapušanoch, okres Michalovce, prechovával u seba v plastovom vrecku s tlakovým uzáverom o rozmere 7 x 4 cm rastlinu Cannabis (konope), zaradenú v zmysle zákona Národnej rady Slovenskej republiky č. 139/1998 Z. z. o omamných látkach, psychotropných látkach a prípravkoch v znení neskorších predpisov do I. skupiny omamných látok, o hmotnosti 90 mg s obsahom viac ako 10 mg účinnej látky THC, z ktorej by bolo možné pripraviť minimálne 1 obvykle jednorazovú dávku drogy a čiernu kovovú krabičku o rozmere 6,5 x 6 cm s obsahom rastliny rodu Cannabis (konope) o hmotnosti 520 mg s obsahom viac ako 20 mg účinnej látky THC, z ktorej by bolo možné pripraviť minimálne 2 obvykle jednorazové dávky drogy, ktoré následne vydal príslušníkom polície na OO PZ vo Veľkých Kapušanoch.

Uznesením prokurátora Okresnej prokuratúry Michalovce zo dňa 24.9.2013, spisová značka Pv 494/13/8807, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
Odôvodnenie:
Uznesením prokurátora Okresnej prokuratúry Michalovce sp. zn. Pv 494/13 zo dňa 24.9.2013 bolo podľa § 216 ods.1 Tr. poriadku trestné stíhanie proti obvinenému 
XXXXX podmienečne zastavené na tom skutkovom základe, ako je uvedené v citovanom uznesení prokurátora. Podľa § 216 ods.2 Tr. poriadku bola pre podmienečné zastavenie trestného stíhania stanovená skúšobná doba v trvaní 12 mesiacov. Toto rozhodnutie nadobudlo právoplatnosť dňa 1.10.2013.

Skúšobná doba pre podmienečné zastavenie trestného stíhania uplynula dňom 1.10.2014.

Po uplynutí skúšobnej doby podmienečného zastavenia trestného stíhania bolo skúmané, či obvinený v jej priebehu viedol riadny život. Zo správ Okresného riaditeľstva PZ Michalovce, ako aj z odpisu registra trestov bolo zistené, že obvinený sa v priebehu skúšobnej doby nedopustil žiadneho trestného činu, ani nespáchal priestupok, a teda riadne vyhovel podmienkam stanoveným v ustanovení § 217 ods.1 Tr. poriadku.

Podľa § 217 ods.1 Tr. poriadku ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie. 

Podľa § 217 ods. 4 Tr. poriadku právoplatnosťou uznesenia o tom, že sa obvinený osvedčil, alebo uplynutím lehoty podľa odseku 2 nastávajú účinky zastavenia trestného stíhania podľa § 9 ods. 1 písm. e). 

Z uvedeného dôvodu bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Tomáš Richter
prokurátor